A produkciót először a február 2-i harmadik válogatóban adta elő, fellépési sorrendben hetedikként a Ruby Harlem "Forró" című dala után és Kyra "Maradj még" című dala előtt. A válogatóban 41 ponttal holtversenyben az első helyen végzett, így továbbjutott az elődöntőbe. A második elődöntőben február 16-án fellépési sorrendben kilencedikként a Ruby Harlem "Forró" című dala után lépett színpadra. Az elődöntőben 45 ponttal az első helyen végzett, így továbbjutott a verseny döntőjébe. A dalt utoljára a február 23-i döntőben adta elő fellépési sorrendben ötödikként a Fatal Error "Kulcs" című dala után, és Szekér Gergő "Madár, repülj!" című dala előtt. Pápai Joci dala a zsűritől 26 pontot kapott, így első helyen került be a négyes szuperfináléba. A közönségszavazás lezárása után kiderült, hogy a legtöbb SMS szavazatot is "Az én apám" című dal kapta, így Pápai Joci nyerte a 2019-es válogatót és ő képviselheti Magyarországot a 64. Eurovíziós Dalfesztiválon, Tel-Avivban.